Intervju s braniteljem iz Domovinskog rata - Darkom Samovojska

1. Kad ste se i na koji način uključili u obranu Hrvatske?

Obrana mi se službeno vodi od početka 9. mjeseca 1991. godine, ali sam se u obranu dobrovoljno uključio tri mjeseca ranije. Na početku sam branio Badljevinu koja je u to vrijeme imala samo 5 pušaka, a zauzimanjem kasarne Polum smo se bolje naoružali.

1. Koliko ste tada imali godina? Jeste li zbog odlaska u rat ostavili posao ili studiranje?

Imao sam 32 godine. Ostavio sam svoj posao, a supruga je morala sa sinom, koji je tada imao 7 godina, otići u Zagreb kako bi mogla roditi kćer zato što je bolnica u Pakracu bila zatvorena. Ja sam ostao braniti Badljevinu.

1. U kojem dijelu Hrvatske i na kojem bojištu ste sudjelovali u obrani Hrvatske?

Uglavnom na dijelu Slavonije. Bio sam na bojištu u Badljevini i Kusonjima. Za vrijeme Bljeska bio sam u Pakracu, a za vrijeme Oluje u Mlaki i Košutaricama na Savi kod Jasenovca na granici s Bosnom.

1. Želite li ispričati neki događaj ili trenutak?

Ima puno stvari kojih se sjećam.

Sjećam se da sam bio zapovjednik jednog punkta. Jedan mladi suborac je poginuo na svoj osamnaesti rođendan.

Još nekih stvari kojih se sjećam su pogibije mojih bratića.

Prvi, Miroslav Juraček, poginuo je tijekom izviđanja terena u Derezi. Došao je iz Zagreba dobrovoljno braniti Badljevinu. Tjedan dana kasnije, na njegovoj sahrani saznali smo da je dobio poziv za mobilizaciju.

Moj drugi bratić, Božidar Kop, poginuo je na oslobođenom teritoriju u Grahovljanima. Nisam bio tamo, ali znam da je išao u kontrolu terena zajedno s još par vojnika. Primjećivali su dim i upali u neprijateljsku zasjedu u kojoj je poginulo 5 ljudi, između ostalog i moj bratić.

1. Jeste li bili ranjeni?

Nisam bio fizički ranjen, no ostale su traume.

1. Imate li kontakte sa suborcima iz rata, družite li se i danas s njima?

Imam kontakta. Većina njih još uvijek živi ovdje na selu tako da se često viđamo. Na poslu isto radim s jednim suborcem iz Oluje.

1. Kako danas gledate na vrijeme početka rata? Bili ste učinili isto?

Vjerojatno bi. Htio sam ostati i braniti Hrvatsku, Badljevinu i prijatelje u nadi za boljom državom. Zamišljao sam da će Hrvatska biti kao mala Austrija i očekivao da će biti pravednija nego Jugoslavija.

1. Kako vam je sudjelovanje u ratu promijenilo život i stavove?

Osim toga što osjećam posljedice PTSP-a, drago mi je da sam sudionik Domovinskog rata i da sam branio prijatelje i državu.

1. Želite li ispričati neke dobro događaje ili sjećanja?

Koliko je god rat bio ružan događale su se i lijepe stvari koje su mi ostale u sjećanju i uspomenama.

Kada smo se pokušavali zabaviti i nismo imali prave instrumente koristili bi bilo što bi našli. Umjesto gitare koristili smo metlu, a umjesto bubnjeva koristili bi plastične kante.

Jednog jutra kada sam izašao na terasu shvatio sam da su moji prijatelji umjesto tende, koja nije bila dovršena, stavili kuruzovinu kako bi mi pravila hlad.

Jedan dan kad su padale granate, ja i jedan prijatelj sjedili smo u špajzi na gajbama i pili pivo.

Sjećam se i priče o tome kako je jedan od mojih prijatelja napravio neopasnu lažnu uzbunu u Omanovcu. Naime, viknuo je da ide vlak, koji nije išao već godinu dana, i svi su poskakali i veselili se, a vlaku ni traga ni glasa.